CELEX: 62018TN0067
Language: mt
Date: 2018-02-05 00:00:00
Title: Kawża T-67/18: Rikors ippreżentat fil-5 ta’ Frar 2018 – Pobelte vs Il-Kummissjoni

26.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 112/42
            
         Rikors ippreżentat fil-5 ta’ Frar 2018 – Pobelte vs Il-Kummissjoni
   (Kawża T-67/18)
   (2018/C 112/54)
   Lingwa tal-kawża: l-Ingliż
   
      Partijiet
   
   
      Rikorrenti: Probelte, SA (Murcia, Spanja) (rappreżentanti: C. Mereu u S. Saez Moreno, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tiddikjara r-rikors ammissibbli u fondat;
            
         
               —
            
            
               tannulla r-Regolament ta’ Implimentazzjoni tal-Kummissjoni (UE) 2017/2065 tat-13 ta’ Novembru 2017 li jikkonferma l-kundizzjonijiet ta’ approvazzjoni tas-sustanza attiva 8-idrossikwinolina, kif stabbilit bir-Regolament (UE) Nru 540/2011 u li jimmodifika r-Regolament ta’ Implimentazzjoni (UE) 2015/408 fir-rigward tal-inklużjoni tas-sustanza attiva 8-idrossikwinolina fil-lista ta’ kandidati għas-sostituzzjoni (1) (iktar ’il quddiem id-“deċiżjoni kkontestata”), u
            
         
               —
            
            
               tikkundanna lill-konvenuta għall-ispejjeż ta’ din il-proċedura.
            
         
      Motivi u argumenti prinċipali
   
   Ir-rikorrenti ssostni li l-konvenuta wettqet żball manifest ta’ evalwazzjoni u kisret id-drittijiet tad-difiża tagħha kif ukoll l-aspettattivi leġittimi tagħha billi adottat id-deċiżjoni kkontestata li tiċħad it-talba tagħha sabiex jinbidlu l-kundizzjonijiet ta’ approvazzjoni tas-sustanza 8-idrossikwinolina u billi inkludiet din is-sustanza fil-lista ta’ sustanzi kandidati għas-sostituzzjoni.
   B’mod iktar speċifiku, ir-rikorrenti titlob l-annullament tad-deċiżjoni kkontestata għall-motivi segwenti:
   
               1.
            
            
               Iċ-ċaħda tat-talba sabiex jinbidlu l-kundizzjonijiet ta’ approvazzjoni tas-sustanza 8-idrossikwinolina skont ir-Regolament (EU) Nru 540/2011 (2).
               
                           —
                        
                        
                           Drittijiet tad-difiża: il-konvenuta ma ssuġġettatx għal evalwazzjoni bejn il-pari d-data l-ġdida li r-rikorrenti kienet awtorizzata espliċitament tippreżenta fil-kuntest tal-proċedura ta’ bidla li tikkonċerna s-sustanza 8-idrossikwinolina skont ir-Regolament Nru 1107/2009 (3). B’hekk, il-konvenuta ċaħdet lir-rikorrenti mid-dritt tagħha li tesponi l-opinjoni tagħha b’mod korrett u effettiv. Bl-istess mod, il-konvenuta inkludiet is-sustanza 8-idrossikwinolina fil-lista ta’ sustanzi kandidati għas-sostituzzjoni mingħajr ma ħadet debitament inkunsiderazzjoni d-data l-ġdida tar-rikorrenti dwar il-provi kliniċi.
                        
                     
                           —
                        
                        
                           Aspettattivi leġittimi: il-konvenuta ma ssuġġettatx għal evalwazzjoni bejn il-pari d-data l-ġdida li r-rikorrenti kienet awtorizzata espliċitament tippreżenta fil-kuntest tal-proċedura ta’ bidla li tikkonċerna s-sustanza 8-idrossikwinolina skont ir-Regolament Nru 1107/2009, minkejja li kienet informat lir-rikorrenti li dan kien ser ikun il-każ. B’hekk, il-konvenuta kisret l-aspettattivi leġittimi tar-rikorrenti li d-data l-ġdida tagħha kienet ser tiġi suġġetta għal evalwazzjoni bejn il-pari mill-Istati Membri kollha.
                        
                     
                           —
                        
                        
                           Żball manifest ta’ evalwazzjoni: kien ċar mill-perspettiva xjentifika li d-data kienet insuffiċjenti u li, għalhekk, id-data l-ġdida ppreżentata mir-rikorrenti kienet ser tgħin sabiex jimtlew il-lakuni ta’ klassifikazzjoni. Il-konvenuta wettqet żball manifest ta’ evalwazzjoni sa fejn hija ma ħaditx inkunsiderazzjoni l-għarfien xjentifiku u tekniku attwali kollu relatat mas-sustanza 8-idrossikwinolina.
                        
                     
         
               2.
            
            
               L-emenda tar-Regolament ta’ Implimentazzjoni (UE) 2015/408 (4) għal dak li jirrigwarda l-inklużjoni tas-sustanza fil-lista ta’ sustanzi kandidati għas-sostituzzjoni.
               
                           —
                        
                        
                           Drittijiet tad-difiża / aspettattivi leġittimi / żball manifest ta’ evalwazzjoni: nuqqas ta’ osservanza tar-rekwiżiti relatati mal-inklużjoni fil-lista ta’ sustanzi kandidati għas-sostituzzjoni, konformement mal-punt 4 tal-Anness II tar-Regolament Nru 1107/2009: il-konvenuta ma wettqitx evalwazzjoni tal-espożizzjoni sabiex tistabbilixxi jekk l-eċċezzjoni prevista fil-punt 4 tal-Anness II tistax tapplika għas-sustanza inkwistjoni. B’hekk, hija kisret id-dispożizzjonijiet applikabbli tar-Regolament Nru 1107/2009 kif ukoll id-drittijiet tad-difiża tar-rikorrenti u l-aspettattivi leġittimi tagħha. Il-konvenuta wettqet ukoll żball manifest ta’ evalwazzjoni.
                        
                     
         
      (1)  ĠU 2017, L 295, p. 40
   
   
      (2)  Regolament ta’ Implimentazzjoni tal-Kummissjoni (UE) Nru 540/2011 tal-25 ta’ Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f’dak li għandu x’jaqsam mal-lista ta’ sustanzi attivi approvati (ĠU 2011, L 153, p. 1).
   
      (3)  Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU 2009, L 309, p. 1).
   
      (4)  Regolament ta’ Implimentazzjoni tal-Kummissjoni (UE) 2015/408 tal-11 ta’ Marzu 2015 dwar l-implimentazzjoni tal-Artikolu 80(7) tar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jistabbilixxi lista ta’ kandidati għas-sostituzzjoni (ĠU 2015, L 67, p. 18).